ħed hawn għas-sirda ta' dan l-għodu. Ngħasses dan il-palazz. Palazz li qed iġegħlni nħossni żgħir. Fejn ġewwa jgħix wieħed ħafna iqsar minni, u li mhux kapaċi jiddritta daqsi imma meta jgħaddi jimla l-atmosfera tal-madwar u nħoss dehxa tul ġismi kollu li tinfed mhux biss l-uniformi li nkun għaddejt fil-għodu imma l-għadam mgħottija minn laħmi. Din l-għodwa bdiet bit-tajjeb. Qomt qabel l-iżverjalin. U minn soddti imxejt l-erba' passi li għandi bżonn biex nasal fil-kċina. Ma żidtx ħalib. Ħallejt ir-riħa tat-te titla' sa mnifsejja. U tpaxxejt nara l-fwar telgħin 'il fuq u xħitt idi fuqha, nħallieha ssaħħanomli. U mlietni u saħħnitli l-intern. Bħalissa kull m'għandi f'idi l-manku. Kiesaħ silġ. Subgħajja ma niflaħx nagħlaqom. Fuq spallti għandi l-kumplament tal-ixkubetta. Li ma tafx bi sħana. Sagħtejn oħra imma jibdluni. Nidħol ftit ġewwa. Inserraħ l-ixkubetta flok ma dahri mal-ħajt. U nerġa' nkewwes kikkra te oħra. Bħal ta' fil-għodu.
X'imkien ieħor